b'\n_START_ARTICLE_\nRafael Sp\xc3\xa5re\n_START_PARAGRAPH_\nRafael Knut Harald Sp\xc3\xa5re (11. tammikuuta 1864 Helsinki \xe2\x80\x93 12. tammikuuta 1943 Bryssel, Belgia) oli Ven\xc3\xa4j\xc3\xa4n keisarikunnan armeijassa palvellut suomalainen kenraalimajuri, joka toimi 1911\xe2\x80\x931917 H\xc3\xa4meen l\xc3\xa4\xc3\xa4nin kuvern\xc3\xb6\xc3\xb6rin\xc3\xa4._NEWLINE_Sp\xc3\xa5ren is\xc3\xa4 oli senaattori Knut Robert Karl Valfrid Sp\xc3\xa5re. Sp\xc3\xa5re k\xc3\xa4vi Haminan kadettikoulun ja palveli vuodesta 1886 upseerina Ven\xc3\xa4j\xc3\xa4n armeijassa. Suuren osan urastaan h\xc3\xa4n palveli Henkikaartin Keisarinna Aleksandra Feodorovnan ulaanirykmenttiss\xc3\xa4. H\xc3\xa4n sai mainetta Liivinmaan levottomuuksien tukahduttamisesta vallankumousvuosina 1905\xe2\x80\x931906. Sp\xc3\xa5re yleni vuoteen 1907 menness\xc3\xa4 everstiksi. H\xc3\xa4net nimitettiin marraskuussa 1911 H\xc3\xa4meen l\xc3\xa4\xc3\xa4nin kuvern\xc3\xb6\xc3\xb6riksi ja h\xc3\xa4net ylennettiin 1913 kenraalimajuriksi. Sp\xc3\xa5re erosi helmikuun vallankumouksen j\xc3\xa4lkeen kuvern\xc3\xb6\xc3\xb6rinvirastaan huhtikuussa 1917 ja kuukautta my\xc3\xb6hemmin my\xc3\xb6s sotapalveluksesta. H\xc3\xa4n muutti vuonna 1922 asumaan loppui\xc3\xa4kseen Brysseliin._NEWLINE_Sp\xc3\xa5re edusti aatelissukuaan vuoden 1891 valtiop\xc3\xa4ivill\xc3\xa4.'